**Nota informativă**

 **la proiectul de lege pentru modificarea şi completarea unor acte legislative**

Prezentul proiect de lege prevede acordarea posibilităţii organului fiscal de a întocmi actul de control fiscal, cu respectarea prevederilor art.216 alin.(6) şi alin.(8) şi/sau a procesului-verbal cu privire la contravenţie, în partea ce ţine de aplicarea sancțiunilor față de unitățile de schimb valutar care admit încălcări aferente aplicării mașinilor de casă și control constatate în actele de control (în continuare MCC) ale Băncii Naționale a Moldovei.

Completările respective sunt cauzate de faptul că, încălcările din domeniul mașinilor de casă și control cu memorie fiscală sunt sancţionate de organul fiscal în conformitate cu art.2931 din Codul Contravenţional nr.218-XVI din 24.10.2008 şi art.254 din Codul fiscal nr.1163-XIII din 24.04.1997.

Banca Naţională a Moldovei, în scopul exercitării atribuţiilor sale ce ţin de domeniul reglementării valutare, verifică şi unităţile de schimb valutar în care deseori depistează fapte ce constituie contravenţii, mai ales încălcarea regulilor de exploatare a MCC. Nefiind organ de specialitate specificat, împuternicit cu atribuţii de constatare a contravenţiei şi/sau de sancţionare, Banca Naţională a Moldovei remite Actul privind rezultatul controlului pentru soluţionare şi sancţionare organului fiscal, conform punctului 144 din Regulamentul cu privire la unităţile de schimb valutar.

În acest sens, pentru a legifera aceste prevederi, propunem completarea Codului fiscal şi a Legii nr.548-XIII din 21.07.1995 cu privire la Banca Naţională a Moldovei în partea ce ţine de aplicarea sancțiunilor față de unitățile de schimb valutar care admit încălcări aferente aplicării MCC constatate în actele de control ale Băncii Naționale a Moldovei.

Totodată, proiectul de lege prevede întocmirea de către Banca Naţională a Moldovei a actului (raportului) privind rezultatele controlului în 3 exemplare, în cazul în care au fost constatate încălcări aferente aplicării maşinilor de casă şi control cu memorie fiscală de către unităţile de schimb valutar şi remiterea ulterioară a unui exemplar în original a acestuia organului fiscal.

De asemenea, prezentul proiect de lege prevede asigurarea executării prevederilor Art.III alin.(2) lit.b) din Legea nr.94 din 13.05.2016 pentru modificarea şi completarea Legii nr.62-XVI din 21.03.2008 privind reglementarea valutară.

Astfel, Legea nr.94 din 13.05.2016 stabileşte dreptul unităţilor de schimb valutar de a efectua operaţiuni de schimb valutar în numerar cu persoanele fizice prin intermediul aparatelor de schimb valutar, acestea fiind dotate cu dispozitive sau sisteme pentru înregistrarea operaţiunilor cu numerar în conformitate cu prevederile legislaţiei fiscale, urmînd să asigure în regim automat eliberarea bonului de casă sau a unui alt document fiscal prevăzut de legislaţia fiscală.

În acest sens, se introduce în Codul fiscal o noţiune nouă de sistem informatic valutar.

Ţinînd cont de cele expuse mai sus, se consideră oportun aprobarea proiectului de lege respectiv.

 **VICEMINISTRU Veronica VRAGALEVA**